Aureenlopen Eränkävijät ry HANKERAPORTTI

Jussi Lautamäki

 3.2.2019

”Tevapirtin kunnostus” -hanke vuosina 2016 – 2018

Hankkeen tavoitteena oli parantaa metsästysseuran omistuksessa olevan kiinteistön päärakennuksen rakennusteknistä tasoa ja varustelua sekä estää jo alkaneiden vaurioiden laajenemista. Hanke koostui päärakennuksen korjaustöistä, jätevesijärjestelmän korjaamisesta ja piha-alueen muotoilusta sekä kantavuuden parantamisesta. Uudistuksilla tavoitellaan käyttöasteen lisääntymistä, jota jatkossa seurataan vieraskirja/varauskalenterin mukaan. Majan käyttömahdollisuuksista tiedotetaan yhä aktiivisemmin lähialueelle sekä päivitetään tiedot yhdistyksen kotisivuille.

Oman metsästysseuran lisäksi majan käyttökyselyitä on tullut mm. kouluilta sekä lähialueen yhdistyksiltä. Varsinkin talviaikaan maja on edullisempi kokoontumistila lämmittää kuin Tevaniemessä sijaitseva maamiesseurantalo. Lisäksi idyllinen paikka pienen metsälammen rannalla houkuttelee nyt siistiytyneen ilmeensä kautta yhä enemmän myös yksityiskäyttäjiä. Ympäristössä järjestetään mm. pilkkikisoja, nappulahiihtoja ja paljon erilaisia metsästykseen liittyviä toimintoja. Monipuoliselle toiminnalle on nyt ajanmukaiset puitteet.

Toteutus:

Vuosi 2016

 Kunnostushanke aloitettiin maaliskuussa 2016. Työt aloitettiin saunan ja pesuhuoneen purkutöillä, jotta saatiin varmistettua ettei talossa ole kosteusvaurioita. Kevään töihin kuului vanhan kuistin purku ja uuden kuistin ja lisäsiiven pohjatöitä. Samalla kaivettiin uudet viemärilinjat valmiiksi. Kesän suurin urakka oli vanhan katon purku ja uuden katon teko. Niissä riitti töitä koko kesäksi. Syksyllä pihaa leikattiin ja muotoiltiin, että saatiin sadevedet menemään pois talosta.

Vuosi 2017

 Vuonna 2017 kunnostustöitä jatkettiin tuulensuojalevytyksillä ja tekemällä uusi ulkovuori. Talo myös maalattiin kesän 2017 aikana. Elokuussa purettiin vanhat ikkunat ja asennettiin uudet tilalle. Syyskuussa rakennettiin jätevesijärjestelmät. Syksyn aikana aloitettiin sisätöiden teko valamalla uusi lattia.

Vuosi 2018

 Vuoden 2018 ensimmäisiin töihin kuului sisäkattojen purku, uudelleen koolaus ja uusien kattojen teko. Niiden jälkeen vuorossa oli lattioiden laatoitus. Kesän aikana saatiin valmiiksi saunaosasto ja wc. Syksyllä tehtiin myös keittiö valmiiksi. Myös pääsisäänkäynti ja muita ulkotöitä tehtiin syksyn aikana. Loppuvuoden aikana listoitettiin sisätilat ja tehtiin muita viimeistelytöitä. Sähkö-, vesi- ja ilmastointitöitä tehtiin koko hankkeen ajan muiden töiden edistymisen mukaan.

Talkootyötunteja hankkeessa tehtiin 4722. Seuran jäsenet olivat sitoutuneita talkootyöhön ja aikataulussa sekä suunnitelmassa pysyttiin hyvin. Vaikka kyseessä oli vanhan remontointi, ei suuria yllätyksiä matkan varrella tullut.